ΚΑΝΟΝΙΣΜΟ ΤΟΥ ΣΥΜΒΟΥΛΙΟΥ ΚΑΙ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΣΧΕΤΙΚΑ ΜΕ ΤΗ ΔΡΑΣΗ ΚΑΤΑ ΤΩΝ ΝΑΡΚΩΝ ΞΗΡΑΣ ΚΑΤΑ ΠΡΟΣΩΠΙΚΟΥ

(υποβληθείσα από την Επιτροπή)

ΔΡΑΣΗ ΚΑΤΑ ΤΩΝ ΝΑΡΚΩΝ ΞΗΡΑΣ ΚΑΤΑ ΠΡΟΣΩΠΙΚΟΥ

Οι νάρκες ξηράς κατά προσωπικού προκαλούν φοβερά δυστυχήματα σε πολλά από τα φτωχότερα μέρη του κόσμου και αποτελούν εμπόδιο στην εκτέλεση πολλών προγραμμάτων της Ευρωπαϊκής Ένωσης. Κατά την περίοδο 1992-98, η Ευρωπαϊκή Ένωση ανέλαβε συνεπώς υποχρέωση για τη χορήγηση πάνω από 180 εκατ. ECU στο πλαίσιο της παγκόσμιας δράσεως κατά των ναρκών για τη στήριξη προγραμμάτων αποναρκοθέτησης, παροχής βοήθειας στα θύματα των ναρκών και τεχνολογικής έρευνας και ανάπτυξης. Αυτό αποτέλεσε σημαντική συμβολή στις συνολικές προσπάθειες της διεθνούς κοινότητας, αλλά χρειάζεται ακόμη να γίνουν πολλά βήματα. Η πρόκληση που αντιμετωπίζει η Διεθνής Κοινότητα είναι η υπερνίκηση του προβλήματος των ναρκών ξηράς κατά τα επόμενα 10 έως 15 έτη. Δεδομένης της μέχρι σήμερα συμβολής της, η ΕΕ προβλέπεται ότι θα αποτελέσει σημαντικό παράγοντα αυτής της υψηλής σημασίας δραστηριότητας, αλλά, για να είναι πλήρως αποτελεσματική η μελλοντική της προσφορά, υπάρχει επείγουσα ανάγκη βελτίωσης της συνοχής και της συνέπειας των δραστηριοτήτων αποναρκοθέτησης και του συντονισμού τους σε επίπεδο Επιτροπής, ΕΕ και σε διεθνές επίπεδο.

Η τρέχουσα κατάσταση : Το Συμβούλιο και το Ευρωπαϊκό Κοινοβούλιο τόνισαν την ανάγκη πρόσθετων προσπαθειών και πόρων για την αντιμετώπιση του προβλήματος των ναρκών ξηράς. Ζήτησαν ενισχυμένο προγραμματισμό και συντονισμό της πολιτικής μεταξύ της Επιτροπής, των κρατών μελών και της διεθνούς κοινότητας, με σκοπό την επίτευξη μεγαλύτερης συνοχής, διαφάνειας και αποτελεσματικότητας όσον αφορά τις ενέργειες της Ένωσης. Αυτό θα συμβάλει επίσης στη συνέργεια των πράξεων των κρατών μελών και της Κοινότητας, ιδίως στον τομέα των τεχνολογικών εξελίξεων, σύμφωνα με την αρχή της επικουρικότητας. Στο πλαίσιο της Επιτροπής, τις ευθύνες μοιράζονται πολλές υπηρεσίες. Στις δυσχέρειες όσον αφορά τη διαχείριση και τις επιτόπου επιχειρήσεις προστίθεται η έλλειψη ενδεικτικού μακροπρόθεσμου προγραμματισμού. Η πληθώρα χρηματοπιστωτικών μέσων που χρησιμοποιούνται επί του παρόντος για τη στήριξη της δράσεως στον τομέα των ναρκών έχει αποτελέσει αντικείμενο αρνητικών κριτικών όσον αφορά τις διοικητικές και διαχειριστικές πρακτικές. Είναι απαραίτητη η ενίσχυση του συντονισμού των δραστηριοτήτων, ιδίως σε τομείς όπως η χάραξη πολιτικής και η ορθολογική οργάνωση των διοικητικών διαδικασιών. Όλες οι υπηρεσίες της Επιτροπής που συμμετέχουν στη δράση στον τομέα των ναρκών υποστηρίζουν τη βελτίωση του συντονισμού, της συνοχής, της συνέπειας και της προβολής των ενεργειών αποναρκοθέτησης.

Αιτιολόγηση της θέσπισης νέου κανονισμού : Η δράση στον τομέα των ναρκών αποτελεί αναπόσπαστο μέρος, σε πολλές περιπτώσεις, της ανθρωπιστικής βοήθειας και των έργων αποκατάστασης και ανασυγκρότησης. Οι ήδη ισχύουσες δημοσιονομικές διαδικασίες της Επιτροπής προβλέπουν - και θα εξακολουθούν μελλοντικά να προβλέπουν - τη δράση κατά των ναρκών ως αναπόσπαστο στοιχείο αυτών των έργων. Εντούτοις, η δράση κατά των ναρκών αποτελεί επίσης ξεχωριστή και εξειδικευμένη δραστηριότητα με τις δικές της προτεραιότητες, επιχειρησιακές ανάγκες και συγκεκριμένες πολιτικές επιταγές, και σχετίζεται στενά με τη Σύμβαση για την απαγόρευση της χρησιμοποίησης, αποθεματοποίησης, παραγωγής και μεταφοράς ναρκών κατά προσωπικού και για την εξουδετέρωσή τους. Ως εκ τούτου μία στρατηγική αποναρκοθέτησης που αποσκοπεί στη βελτίωση του συντονισμού, της συνοχής, της διαφάνειας, της προβολής, της υπευθυνότητας και της αποτελεσματικότητας των παρεμβάσεων είναι ιδιαίτερα επιθυμητή τόσο για πολιτικούς όσο και για επιχειρησιακούς λόγους. Συνεπώς είναι σαφές ότι χρειάζεται ένα ενισχυμένο οριζόντιο, ξεχωριστό κονδύλιο του προϋπολογισμού, που να λειτουργεί βάσει μιας ενιαίας σειράς κανόνων και διαδικασιών, όπως ορίζει ο νέος ειδικός κανονισμός. Ο κανονισμός στοχεύει σε ενισχυμένο συντονισμό και συνεργασία σε επίπεδο Επιτροπής, ΕΕ και σε διεθνές επίπεδο, για να εκπληρωθούν οι όροι της Συνθήκης της Οτάβα.

Περιεχόμενο του σχεδίου κανονισμού : Το συνημμένο σχέδιο κανονισμού :

- καθορίζει το πεδίο εφαρμογής και τους στόχους της δράσεως της ΕΚ σχετικά με τις νάρκες σε παγκόσμιο επίπεδο.

- θεσπίζει διαδικασία λήψεως αποφάσεων, συμπεριλαμβανομένης της δράσεως για επείγουσες ανάγκες.

- προτείνει ένα χρηματικό ποσό για τον προϋπολογισμό του 2000.

- διευκρινίζει τα μέτρα κατά της απάτης.

- καθιερώνει διαδικασία υποβολής εκθέσεων.

Πρόταση για

2000/0062 (COD)

ΚΑΝΟΝΙΣΜΟ ΤΟΥ ΣΥΜΒΟΥΛΙΟΥ ΚΑΙ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

ΣΧΕΤΙΚΑ ΜΕ ΤΗ ΔΡΑΣΗ ΚΑΤΑ ΤΩΝ ΝΑΡΚΩΝ ΞΗΡΑΣ ΚΑΤΑ ΠΡΟΣΩΠΙΚΟΥ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη Συνθήκη για την ίδρυση της Ευρωπαϊκής Κοινότητας, και ιδίως το άρθρο 179.

την πρόταση της Επιτροπής [1]

[1] ΕΕ L

ενεργώντας σύμφωνα με τη διαδικασία που ορίζει το άρθρο 251 της Συνθήκης.

Εκτιμώντας ότι:

(1) ότι η Κοινότητα προβληματίζεται για την ύπαρξη ναρκών ξηράς κατά προσωπικού και άλλων μη εκραγέντων μηχανισμών στις περιοχές όπου υπάρχουν μονάδες άμαχου πληθυσμού που προσπαθούν να συνέλθουν από την ένοπλη σύγκρουση.

(2) ότι οι νάρκες ξηράς κατά προσωπικού προκαλούν δυστυχία και ατυχήματα, ιδίως μεταξύ των ενδεέστερων στρωμάτων του παγκόσμιου πληθυσμού, και αποτελούν σημαντικό πρόβλημα για την οικονομική ανάπτυξη, παρεμποδίζουν την επιστροφή προσφύγων και ατόμων που έχουν μετακινηθεί παρά τη θέλησή τους, και αποτελούν εμπόδιο για τις ανθρωπιστικές ενέργειες παροχής βοήθειας, ανασυγκρότησης και αποκατάστασης και για την επαναφορά των κανονικών κοινωνικών συνθηκών.

(3) ότι η Κοινότητα έχει δεσμευτεί όσον αφορά το στόχο ολικής κατάργησης των ναρκών ξηράς κατά προσωπικού σε παγκόσμιο επίπεδο κατά τα επόμενα έτη.

(4) ότι η Κοινότητα και τα κράτη μέλη της παρέσχον τη μεγαλύτερη συνεισφορά στην ευρύτερη διεθνή προσπάθεια αντιμετώπισης της τραγωδίας των ναρκών ξηράς κατά προσωπικού.

(5) ότι ο παρών κανονισμός αποτελεί άμεση απάντηση στη Σύμβαση για την απαγόρευση της χρήσης, εναποθήκευσης, παραγωγής και μεταφοράς ναρκών ξηράς κατά προσωπικού και για την εξουδετέρωσή τους (Σύμβαση της Οτάβα).

(6) ότι συνεπώς, η χρηματοδοτική βοήθεια θα πρέπει να προορίζεται κατά προτεραιότητα για τις τρίτες χώρες που έχουν δεσμευτεί για την καταπολέμηση των ναρκών ξηράς κατά προσωπικού και έχουν προσυπογράψει τη Σύμβαση της Οτάβα.

(7) ότι μια τέτοια προσέγγιση δεν θα πρέπει να παρεμποδίζει την Κοινότητα να ανταποκριθεί σε επείγουσα ανθρωπιστική ανάγκη, εάν ανακύψει.

(8) ότι η κοινοτική δράση κατά των ναρκών αποτελεί συχνά αναπόσπαστο μέρος των προγραμμάτων ανθρωπιστικής βοήθειας, αποκατάστασης και ανασυγκρότησης, ενώ συγχρόνως αποτελεί ξεχωριστή και εξειδικευμένη δραστηριότητα, που ανταποκρίνεται σε συγκεκριμένες προτεραιότητες, απαιτήσεις σε επίπεδο δράσεως και πολιτικές επιταγές.

(9) ότι, ως μέρος αυτών των προγραμμάτων, καθώς και στην περίπτωση προγραμμάτων-πλαισίων για την έρευνα και ανάπτυξη της τεχνολογίας στον τομέα της δράσεως κατά των ναρκών, θα εξακολουθούν να χρηματοδοτούνται ενέργειες από ειδικά κονδύλια του προϋπολογισμού, να ενισχύονται, να συμπληρώνονται και συντονίζονται βάσει του παρόντος κανονισμού, όπως είναι σκόπιμο.

(10) ότι ο παρών κανονισμός προορίζεται να αποτελέσει τη βάση για συνεκτική και αποτελεσματική προσέγγιση της κοινοτικής δράσεως κατά των ναρκών, με την προώθηση ολοκληρωμένης στρατηγικής, σε στενή συνεργασία μεταξύ της Επιτροπής, των κρατών μελών και της διεθνούς κοινότητας σε όλα τα στάδια της δράσεως κατά των ναρκών.

(11) ότι είναι απαραίτητο να εξασφαλιστεί ότι αυτές οι ενέργειες έχουν συνοχή με την εξωτερική πολιτική της Ευρωπαϊκής Ένωσης στο σύνολό της, συμπεριλαμβανομένης της κοινής εξωτερικής πολιτικής και πολιτικής ασφαλείας.

(12) δεδομένου ότι τα μέτρα που είναι απαραίτητα για την εφαρμογή του κανονισμού είναι μέτρα διαχείρισης κατά την έννοια του άρθρου 2 της απόφασης του Συμβουλίου 1999/468/ΕΚ της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [2], θα πρέπει να υιοθετηθούν βάσει της διαδικασίας διαχείρισης που προβλέπεται στο άρθρο 4 της εν λόγω απόφασης.

[2] ΕΕ L 194, 17.7.1999, σ. 23

(13) ότι το πρόβλημα των ναρκών ξηράς κατά προσωπικού, λόγω της απειλητικής για της ζωή φύσεώς του και της συνολικής έκτασής του, απαιτεί αποτελεσματικές, ελαστικές και, ενδεχομένως, ταχείες διαδικασίες λήψεως αποφάσεων για τη χρηματοδότηση των κοινοτικών ενεργειών.

(14) ότι το χρηματικό ποσό αναφοράς, κατά την έννοια του σημείου 2 της Δήλωσης του Ευρωπαϊκού Κοινοβουλίου, του Συμβουλίου και της Επιτροπής της 6ης Μαρτίου 1995, προβλέπεται στον παρόντα κανονισμό με την επιφύλαξη των εξουσιών της αρμόδιας για τον προϋπολογισμό αρχής, όπως αυτές ορίζονται από τη Συνθήκη.

(15) ότι η Κοινότητα θα πρέπει να εξασφαλίσει τη μεγαλύτερη δυνατή διαφάνεια κατά την εκτέλεση της χρηματοδοτικής βοήθειας, και να διεξάγει αυστηρούς ελέγχους της χρησιμοποίησης των κονδυλίων.

(16) ότι η προστασία των χρηματοοικονομικών συμφερόντων των Κοινοτήτων καθώς και η καταπολέμηση της απάτης και των παρατυπιών αποτελούν αναπόσπαστο μέρος του παρόντος κανονισμού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Σκοπός του παρόντος κανονισμού είναι η θέσπιση των διαδικασιών για την εκτέλεση των κοινοτικών ενεργειών, και η παράλληλη προώθηση μιας συνεκτικής και συνεπούς στρατηγικής εκκαθάρισης των ναρκοπεδίων για ανθρωπιστικούς λόγους σε κοινοτικό και διεθνές επίπεδο, που αντιστοιχεί στη Σύμβαση για την απαγόρευση της χρήσεως, εναποθήκευσης, παραγωγής και μεταφοράς ναρκών κατά προσωπικού και την εξουδετέρωσή τους (εφεξής Σύμβαση της Οτάβα).

2. Οι ενέργειες που αναφέρονται στον παρόντα κανονισμό εκτελούνται στο έδαφος τρίτων χωρών ή σχετίζονται άμεσα με καταστάσεις που ανακύπτουν σε τρίτες χώρες, και ιδίως στις πλέον ευάλωτες από αυτές, και κατά προτεραιότητα στις αναπτυσσόμενες χώρες.

Άρθρο 2

1. Οι κυριότεροι στόχοι της κοινοτικής δράσεως κατά των ναρκών είναι :

(α) η στήριξη της χάραξης, εποπτείας και εκτέλεσης μιας στρατηγικής εκκαθάρισης των ναρκοπεδίων για μη στρατιωτικούς λόγους.

(β) η στήριξη των σοβαρά πληγέντων χωρών για την εκτέλεση των υποχρεώσεών τους στο πλαίσιο της Σύμβασης της Οτάβα.

(γ) η δημιουργία και ενίσχυση εθνικών διαρθρώσεων και τοπικού δυναμικού εντός του θιγεισών χωρών για τη διεξαγωγή ενεργειών κατά των ναρκών με τη μεγαλύτερη δυνατή αποτελεσματικότητα.

(δ) η ανταπόκριση σε καταστάσεις επείγουσας ανάγκης ανθρωπιστικής φύσεως, η πρόληψη ατυχημάτων και η συμβολή στην αποκατάσταση των θυμάτων ναρκών.

(ε) η στήριξη των δοκιμών στην ίδια τη χώρα και η θέση σε λειτουργία κατάλληλου μηχανισμού και τεχνικών για τη δράση κατά των ναρκών.

2. Οι ενέργειες που χρηματοδοτούνται στο πλαίσιο του παρόντος κανονισμού μπορεί να αφορούν όλες τις δραστηριότητες που σχετίζονται με τη δράση κατά των ναρκών, συμπεριλαμβανομένων :

(α) της κατάρτισης για τη συνειδητοποίηση του προβλήματος των ναρκών.

(β) της κατάρτισης εξειδικευμένου προσωπικού.

(γ) της επιθεώρησης και σήμανσης υπόπτων περιοχών.

(δ) της ανίχνευσης και προσδιορισμού των ναρκών ξηράς.

(ε) της αποναρκοθέτησης (εκκαθάρισης ναρκοπεδίων για ανθρωπιστικούς σκοπούς) και της εξουδετέρωσης των ναρκών ξηράς.

(στ) της αρωγής και αποκατάστασης των θυμάτων.

(ζ) της διαχείρισης των πληροφοριών, συμπεριλαμβανομένων συστημάτων γεωγραφικής πληροφόρησης.

(η) άλλων δραστηριοτήτων που συνεισφέρουν στη μείωση των ανθρωπίνων, οικονομικών και περιβαλλοντικών επιπτώσεων των ναρκών ξηράς κατά προσωπικού, και άλλων επικίνδυνων υπολειμμάτων του πολέμου.

3. Στο πλαίσιο της παραγράφου 2, θα δοθεί προτεραιότητα σε ενέργειες για την αντιμετώπιση άμεσων και απρόβλεπτων αναγκών που ανακύπτουν λόγω ενάρξεως μαχών, μετανάστευσης μεγάλων ομάδων πληθυσμού προς περιοχές που έχουν πληγεί από νάρκες, ή συγκρίσιμων καταστάσεων όπως παροχή επείγουσας βοήθειας για την υλοποίηση των συμφωνιών ειρήνευσης. Επίσης θα δοθεί προτεραιότητα σε ενέργειες στις πλέον πληγείσες από τις νάρκες χώρες, όπου οι νάρκες ξηράς κατά προσωπικού και οι υπόλοιποι μη εκραγέντες μηχανισμοί προκαλούν πολλά ατυχήματα στον άμαχο πληθυσμό και/ή όπου η παρουσία ή η υποψία παρουσίας αυτών των μηχανισμών αποτελεί σημαντικό εμπόδιο για την αποκατάσταση των οικονομικών και κοινωνικών δραστηριοτήτων ή για την ανάπτυξη και συνεπώς απαιτεί ειδική μακροπρόθεσμη ανάληψη υποχρέωσης που δεν είναι δυνατό να ληφθεί στο πλαίσιο της έκτακτης ανθρωπιστικής βοήθειας ή βοήθειας για την ανασυγκρότηση.

4. Για να εξασφαλιστεί η συνοχή, η συμπληρωματικότητα και η συνέργεια στο πλαίσιο των προγραμμάτων περιφερειακής συνεργασίας και ανθρωπιστικής βοήθειας, των προγραμμάτων αποκατάστασης, ανασυγκρότησης και οικονομικής ανάπτυξης, η δράση κατά των ναρκών που εκτελείται στο πλαίσιο κάποιου από αυτά τα προγράμματα ή έργα θα εξακολουθήσει να χρηματοδοτείται από το κονδύλιο του προϋπολογισμού από το οποίο χρηματοδοτείται η κυρίως ενέργεια. Εάν αποβεί απαραίτητο, αυτές οι δραστηριότητες μπορούν να συμπληρωθούν ή να στηριχθούν από δράσεις κατά των ναρκών που θα χρηματοδοτηθούν βάσει του παρόντος κανονισμού.

Άρθρο 3

Οι ενέργειες που χρηματοδοτούνται βάσει του παρόντος κανονισμού απευθύνονται κυρίως σε χώρες που είναι μέρη της Σύμβαση της Οτάβα. Θα γίνουν εξαιρέσεις για περιπτώσεις επείγουσας ανάγκης για ανθρωπιστικούς λόγους, για παροχή βοήθειας στα θύματα των ναρκών και για ενέργειες που αποσκοπούν στην άμεση στήριξη ευάλωτων κοινωνικών ομάδων, όπως οι πρόσφυγες και τα άτομα που έχουν μετακινηθεί παρά τη θέλησή τους, ή σε περιπτώσεις που η εθνική διοίκηση δεν λειτουργεί.

Άρθρο 4

1. Στους εταίρους που είναι επιλέξιμοι για χρηματοδοτική στήριξη βάσει του παρόντος κανονισμού μπορεί να συμπεριλαμβάνονται περιφερειακοί και διεθνείς οργανισμοί και υπηρεσίες, μη κυβερνητικές οργανώσεις, υπηρεσίες και φορείς σε εθνικό και επαρχιακό επίπεδο και επίπεδο τοπικής αυτοδιοίκησης, ινστιτούτα και δημόσιοι και ιδιωτικοί παράγοντες με κατάλληλη εξειδικευμένη πραγματογνωμοσύνη και πείρα.

2. Δικαίωμα συμμετοχής έχει, επί ίσοις όροις, κάθε φυσικό και νομικό πρόσωπο των κρατών μελών και της αποδέκτριας χώρας. Σε εξαιρετικές περιπτώσεις που πρέπει να αιτιολογηθούν πλήρως, το δικαίωμα μπορεί να επεκταθεί και σε τρίτες χώρες.

Άρθρο 5

1. Η κοινοτική βοήθεια βάσει του παρόντος κανονισμού μπορεί να χρησιμοποιηθεί για να χρηματοδοτηθούν : η τεχνική βοήθεια, κατάρτιση, προσωπικό και άλλες υπηρεσίες που σχετίζονται με τη δράση στον τομέα των ναρκών. οι δοκιμές του εξοπλισμού και των τεχνικών. η υλικο-τεχνική στήριξη, η προμήθεια και εναποθήκευση εξοπλισμού, τα εφόδια και τα έργα που χρειάζονται για την υλοποίηση των ενεργειών στον τομέα των ναρκών. οι μελέτες και διασκέψεις και τα μέτρα για την ενίσχυση του διεθνούς συντονισμού της δράσεως κατά των ναρκών. οι αποστολές αξιολόγησης και εποπτείας, οι δραστηριότητες για την ευαισθητοποίηση του κοινού. το κόστος για να δοθεί έμφαση στην κοινοτική φύση της βοήθειας.

2. Η κοινοτική χρηματοδότηση βάσει του παρόντος κανονισμού λαμβάνει τη μορφή μη επιστρεπτέας βοήθειας.

3. Οι ενέργειες που καλύπτονται από τον παρόντα κανονισμό απαλλάσσονται από φόρους, επιβαρύνσεις, τέλη και δασμούς.

Άρθρο 6

1. Η Επιτροπή επικουρείται από την αρμόδια γεωγραφική επιτροπή που απαρτίζεται από εκπροσώπους των κρατών μελών, υπό την προεδρία εκπροσώπου της Επιτροπής.

2. Στις περιπτώσεις που γίνεται αναφορά στην παρούσα παράγραφο, εφαρμόζεται η διαδικασία διαχείρισης που θεσπίζει στο άρθρο 4 της απόφασης 1999/468/ΕΚ, σε συνάρτηση με το άρθρο 7 παράγραφος 3 και το άρθρο 8.

3. Η περίοδος που προβλέπει το άρθρο 4 παράγραφος 3 της απόφασης 1999/468/EΚ θα καλύπτει τρεις μήνες.

Άρθρο 7

1. Η Επιτροπή, με βάση αμοιβαία και τακτική ανταλλαγή πληροφοριών, συμπεριλαμβανομένης της επιτόπου ανταλλαγής πληροφοριών, εξασφαλίζει αποτελεσματικό συντονισμό της βοήθειας που παρέχει η Κοινότήτα και καθένα από τα κράτη μέλη, με σκοπό την αύξηση της συνοχής και συμπληρωματικότητας των προγραμμάτων τους, σύμφωνα με την αρχή της επικουρικότητας.

2. Η Επιτροπή μπορεί να αναζητήσει ευκαιρίες συγχρηματοδότησης με άλλους χρηματοδότες, ιδίως με τα κράτη μέλη.

3. Η Επιτροπή προωθεί το συντονισμό και τη συνεργασία με άλλους διεθνείς συμμετέχοντες παράγοντες, και ιδίως αυτούς που υπάγονται στον οργανισμό των Ηνωμένων Εθνών.

4. Λαμβάνονται τα απαραίτητα μέτρα για την προβολή της συνεισφοράς της Κοινότητας.

Άρθρο 8

1. Η Επιτροπή αξιολογεί, λαμβάνει αποφάσεις και διαχειρίζεται τις ενέργειες που καλύπτονται από τον παρόντα κανονισμό σύμφωνα με τις ισχύουσες δημοσιονομικές και άλλες διαδικασίες, και ιδίως αυτές που καθορίζονται στα άρθρα 116 και 118 του δημοσιονομικού κανονισμού που διέπει το γενικό προϋπολογισμό των Ευρωπαϊκών Κοινοτήτων.

2. Οι αποφάσεις σχετικά με επιχορηγήσεις ύψους που υπερβαίνουν τα 3 εκατ. ευρώ λαμβάνονται σύμφωνα με τη διαδικασία που καθορίζει το άρθρο 6 παράγραφος 2, με εξαίρεση τις έκτακτες ενέργειες που περιγράφονται στο άρθρο 9.

3. Η Επιτροπή ενημερώνει εν συντομία την επιτροπή ΝΚΠ που αναφέρεται στο άρθρο 6 σχετικά με ενδεχόμενες αναλήψεις υποχρεώσεων όσον αφορά έργα και προγράμματα των οποίων το κόστος είναι μικρότερο από 3 εκατομμύρια ευρώ. Η εν λόγω πληροφόρηση πραγματοποιείται το αργότερο 2 μήνες μετά την ανάληψη υποχρέωσης για τις δαπάνες.

4. Η Επιτροπή μπορεί να λάβει αποφάσεις για την τροποποίηση των χρηματοδοτικών αποφάσεων που λήφθηκαν σύμφωνα με τη διαδικασία που θέσπισε το άρθρο 6 παράγραφος 2, εφόσον δεν συνεπάγονται σημαντικές τροποποιήσεις ή πρόσθετες αναλήψεις υποχρεώσεων που υπερβαίνουν το 20% της αρχικής ανάληψης υποχρέωσης.

Άρθρο 9

1. Η Επιτροπή αποφασίζει έκτακτη δράση της οποίας το κόστος δεν υπερβαίνει τα 5 εκατομμύρια ευρώ.

2. Οι ενέργειες για την αντιμετώπιση άμεσων και απρόβλεπτων αναγκών που προέκυψαν από ξαφνικές και φυσικές καταστροφές ή καταστροφές που οφείλονται στον ανθρώπινο παράγοντα, όπως πλημμύρες, λιμός, μετανάστευση μεγάλων ομάδων ατόμων προς περιοχές που περιέχουν νάρκες, ξέσπασμα εχθροπραξιών ή παρόμοιες καταστάσεις, καθώς και επείγουσα βοήθεια για την υλοποίηση συμφωνιών ειρήνευσης, θεωρείται ότι απαιτούν επείγουσα δράση.

3. Στις περιπτώσεις που οι ενέργειες πληρούν αυτούς τους όρους και το κόστος τους υπερβαίνει τα 3 εκατομμύρια ευρώ η Επιτροπή αφού εκδώσει την απόφασή της,

(α) ενημερώνει τα κράτη μέλη γραπτά εντός δύο εργασίμων ημερών, και

(β) υποβάλλει έκθεση σχετικά με την απόφασή της στην επόμενη συνεδρίαση της αρμόδιας επιτροπής αιτιολογώντας ιδίως την προσφυγή στην επείγουσα διαδικασία.

Άρθρο 10

1. Αποδίδεται στα έργα η δέουσα προτεραιότητα και πραγματοποιείται η δέουσα αξιολόγηση της καταλληλότητας και της σχέσεως κόστους-αποτελεσματικότητας και, εφόσον κριθεί σκόπιμο, ενσωματώνονται στο ευρύτερο πλαίσιο ανάπτυξης ή ανασυγκρότησης της εκάστοτε χώρας ή περιφέρειας.

2. Στο μέτρο του δυνατού, το έργο ενσωματώνεται σε ένα εθνικό πρόγραμμα κατά των ναρκών ξηράς κατά προσωπικού που συντονίζει η δικαιούχος κυβέρνηση ή ένα διεθνές όργανο στο οποίο ανατίθεται η σχετική εντολή. Σκοπός του έργου θα πρέπει να είναι η ανάληψή του, εν ευθέτω χρόνο, από την ίδια την αποδέκτρια χώρα για να ενισχυθούν οι τοπικές δυνατότητες και η βιωσιμότητα του έργου.

Άρθρο 11

Όλες οι χρηματοδοτικές συμφωνίες ή συμβάσεις που συνάπτονται βάσει του παρόντος κανονισμού προβλέπουν τη διεξαγωγή επιτόπιων ελέγχων από την Επιτροπή και το Ελεγκτικό Συνέδριο σύμφωνα με τις συνήθεις διαδικασίες που έχει θεσπίσει η Επιτροπή στο πλαίσιο των ισχυόντων κανόνων, και ιδίως αυτών του δημοσιονομικού κανονισμού που διέπει το γενικό προϋπολογισμό των Ευρωπαϊκών Κοινοτήτων. [3]

[3] ΕΕ L 356, 31.12.1977, σ. 1

Επιπλέον, η Επιτροπή μπορεί να διεξάγει επιτόπιους ελέγχους και επιθεωρήσεις σύμφωνα με τον κανονισμό αριθ. 2185/96. [4] Τα μέτρα που λαμβάνει η Επιτροπή σύμφωνα με τη διαδικασία που καθορίζει το άρθρο 5 προβλέπουν κατάλληλη προστασία των οικονομικών συμφερόντων της Ευρωπαϊκής Κοινότητας σύμφωνα με τον κανονισμό 2988/95. [5]

[4] ΕΕ L 292, 15.11.1996, σ. 2

[5] ΕΕ L 312, 23.12.1995, σ. 1

Άρθρο 12

Για τη διευκόλυνση του συντονισμού και του προγραμματισμού της πολυετούς δράσεως κατά των ναρκών, υποβάλλεται τακτικά προς συζήτηση στην αρμόδια επιτροπή έγγραφο στρατηγικής για τις νάρκες ξηράς κατά προσωπικού, το οποίο περιλαμβάνει οριζόντιες κατευθυντήριες οδηγίες και προτεραιότητες για τις κοινοτικές ενέργειες κατά των ναρκών και τα στοιχεία αναφοράς για την επίτευξή τους. Το έγγραφο καλύπτει θέματα όπως το πολυετές ενδεικτικό πρόγραμμα, τα ήδη εφαρμοζόμενα προγράμματα κατά των ναρκών σε εθνικό και περιφερειακό επίπεδο, οι συνεισφορές άλλων χορηγών βοήθειας συμπεριλαμβανομένων των κρατών μελών και οι κοινοτικές ενέργειες κατά των ναρκών που χρηματοδοτούνται από άλλα κονδύλια του προϋπολογισμού.

Άρθρο 13

1. Η Επιτροπή αξιολογεί τακτικά τις ενέργειες κατά των ναρκών που χρηματοδοτεί η Κοινότητα για να διαπιστώσει κατά πόσον έχουν επιτευχθεί οι στόχοι των ενεργειών και να χαράξει κατευθυντήριες γραμμές για τη βελτίωση της αποτελεσματικότητας των μελλοντικών ενεργειών.

2. Η Επιτροπή ενημερώνει το Ευρωπαϊκό Κοινοβούλιο και το Συμβούλιο σχετικά με την πρόοδο των ενεργειών κατά των ναρκών. Υποβάλλει έκθεση που συνοψίζει την κοινοτική δράση κατά των ναρκών κατά το προηγούμενο έτος στο Ευρωπαϊκό Κοινοβούλιο και στο Συμβούλιο το αργότερο μέχρι τις 30 Απριλίου κάθε έτους, και αξιολογεί την εφαρμογή του παρόντος κανονισμού.

Άρθρο 14

Τρία έτη μετά την έναρξη ισχύος του παρόντος κανονισμού, η Επιτροπή υποβάλλει συνολική αξιολόγηση των ενεργειών που χρηματοδοτούνται από την Κοινότητα βάσει του παρόντος κανονισμού στο Ευρωπαϊκό Κοινοβούλιο και στο Συμβούλιο, μαζί με υποδείξεις για τη μελλοντική εξέλιξη του κανονισμού και, ενδεχομένως, προτάσεις για την τροποποίησή του.

Άρθρο 15

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

1. Tιτλοσ τησ ενεργειασ

Νάρκες ξηράς κατά προσωπικού

2. Σχετικο κονδυλιο του προϋπολογισμου

B7-661

3. Νομικη βαση

Το συνημμένο σχέδιο πρότασης για νέο ειδικό κανονισμό του Ευρωπαϊκού Κοινοβουλίου και του Συμβουλίου σχετικά με το κονδύλιο του προϋπολογισμού B7-661, που συγκεντρώνει τους διάφορους κοινοτικούς όρους δράσεως κατά των ναρκών.

Εντωμεταξύ, η νομική βάση για τη δράση κατά των ναρκών εξακολουθεί να παρέχεται από τον κανονισμό του Συμβουλίου (ΕΚ) αριθ. 1257/96 της 20ής Ιουνίου 1996 σχετικά με την ανθρωπιστική βοήθεια (ΕΕ L 163, 02.07.1996), τον κανονισμό του Συμβουλίού (ΕΚ) αριθ. 2258/96 της 22ας Νοεμβρίου 1996 σχετικά με τις ενέργειες αποκατάστασης και ανασυγκρότησης σε αναπτυσσόμενες χώρες, τον κανονισμό του Συμβουλίου (ΕΚ) αριθ. 1628/96 της 25ης Ιουλίου 1996 σχετικά με την παροχή βοήθειας στη Βοσνία-Ερζεγοβίνη και Κροατία, τον κανονισμό του Συμβουλίου (ΕΚ) αριθ. 443/97 της 3ης Μαρτίου 1997 σχετικά με τις δράσεις ενίσχυσης των εκριζωθέντων πληθυσμών στις αναπτυσσόμενες χώρες της Ασίας και της Λατινικής Αμερικής, και την Κοινή Δράση της 1ης Οκτωβρίου 1996 για τις νάρκες ξηράς κατά προσωπικού (ΕΕ L 260, 12.10.96) που αφορά κεφάλαια που προορίζονται για ενέργειες αφοπλισμού σύμφωνα με την Κοινή Εξωτερική Πολιτική και Πολιτική Ασφαλείας.

4. Περιγραφη τησ ενεργειασ

4.1 Γενικός στόχος

Οι νάρκες ξηράς κατά προσωπικού προκαλούν φοβερά δυστυχήματα σε πολλά από τα φτωχότερα τμήματα του κόσμου και αποτελούν εμπόδιο στην εκτέλεση πολλών προγραμμάτων της Ευρωπαϊκής Ένωσης. Κατά την περίοδο 1992-98, η Ευρωπαϊκή Ένωση ανέλαβε συνεπώς υποχρέωση για περισσότερο από 180 εκατομμύρια ECU στο πλαίσιο της παγκόσμιας δράσεως κατά των ναρκών για τη στήριξη προγραμμάτων αποναρκοθέτησης, παροχής βοήθειας στα θύματα των ναρκών και έρευνας και ανάπτυξης της τεχνολογίας. Αυτό αποτέλεσε σημαντική συμβολή στις συνολικές προσπάθειες της διεθνούς κοινότητας, αλλά χρειάζεται ακόμη να γίνουν πολλές ενέργειες.

Σκοπός είναι τώρα η κατάρτιση προγραμμάτων για την υπερνίκηση του προβλήματος των ναρκών ξηράς εντός καθορισμένου χρονοδιαγράμματος, και συγκεκριμένα, κατά τα επόμενα 10-15 έτη, και συνεπώς η διευκόλυνση της εκτέλεσης μιας σειράς άλλων προγραμμάτων παροχής βοήθειας καθώς και η συμβολή στην αντιμετώπιση αυτής της μεγάλης ανθρωπιστικής τραγωδίας.

Γενικά, οι παρεμβάσεις της Κοινότητας θα πρέπει να έχουν το ίδιο τουλάχιστον επίπεδο χρηματοδότησης σε σχέση με το παρελθόν.

4.2 Καλυπτόμενη περίοδος και ρυθμίσεις για την ανανέωσή της

- Ενέργεια : "Νάρκες ξηράς κατά προσωπικού"

- Περίοδος εφαρμογής : 2000 - 2008.

Σύμφωνα με το άρθρο 12 του κανονισμού, η Επιτροπή υποβάλλει το αργότερο μέχρι τον Ιούνιο 2007 στο Ευρωπαϊκό Κοινοβούλιο και στο Συμβούλιο συνολική αξιολόγηση των ενεργειών που χρηματοδοτούνται από την Κοινότητα βάσει του παρόντος κανονισμού, συμπεριλαμβανομένης της αξιολόγησης της συνάφειας, της σχέσεως κόστους/αποτελεσματικότητας και των επιπτώσεων. Η συνέχιση της εφαρμογής του παρόντος κανονισμού θα αποφασιστεί σε αυτή τη βάση.

5. Καταταξη των δαπανων/εσοδων

5.1 Μη υποχρεωτικές δαπάνες

5.2 Διαχωριζόμενες πιστώσεις

5.3 Ουδέν έσοδο

6. Ειδοσ των δαπανων/εσοδων

- Επιδότηση κατά 100 %, δυνατότητα συγχρηματοδότησης των ενεργειών

- Επιδότηση για συγχρηματοδότηση από κοινού με άλλες χρηματοδοτικές πηγές του δημοσίου ή/και του ιδιωτικού τομέα

- Άλλα

7. Δημοσιονομικεσ επιπτωσεισ

Αντλώντας ολοένα λιγότερο από άλλα κονδύλια του προϋπολογισμού, η Ευρωπαϊκή Επιτροπή θα συγκεντρώσει προοδευτικά τη στήριξη της δράσεώς της κατά των ναρκών σε ένα σημαντικά αυξημένο πολυετές ενιαίο κονδύλιο του προϋπολογισμού (Β7-661). Προτείνεται, κατά την περίοδο 2000-2006, το επίπεδο χρηματοδότησης των δραστηριοτήτων της Κοινότητας να είναι τουλάχιστον το ίδιο με αυτό του παρελθόντος (180 εκατομμύρια ευρώ κατά την περίοδο 1992-98), με μεγαλύτερη έμφαση στη δράση κατά των ναρκών ως απάντηση στις υποχρεώσεις που αναλήφθηκαν στο πλαίσιο της Σύμβασης της Οτάβα. Αυτό θα μπορούσε να συνεπάγεται αύξηση του ύψους των χρηματικών χορηγήσεων στο πλαίσιο του κονδυλίου του προϋπολογισμού Β7-661.

7.1 Μέθοδος υπολογισμού του συνολικού κόστους της ενέργειας (σχέση μεταξύ μεμονωμένου και συνολικού κόστους)

Η αρμόδια για τον προϋπολογισμό αρχή παρέχει άδεια για την ετήσια πίστωση εντός των ορίων των δημοσιονομικών προοπτικών.

7.2 Αναλυτική παράθεση των στοιχείων του κόστους

Πιστώσεις ανάληψης υποχρέωσης σε εκατ. ευρώ (μέχρι του 3ου δεκαδικού ψηφίου)

>ΘΕΣΗ ΠIΝΑΚΑ>

7.3 Λειτουργικές δαπάνες για μελέτες, εμπειρογνώμονες, κλπ. που συμπεριλαμβάνονται στο τμήμα Β του προϋπολογισμού

7.4 Σχεδιάγραμμα των πιστώσεων ανάληψης υποχρέωσης και πληρωμής

8. Μετρα για την καταπολεμηση τησ απατησ

Όλες οι χρηματοδοτικές συμφωνίες ή συμβάσεις προβλέπουν διεξαγωγή επιτόπιων ελέγχων από μέρους της Επιτροπής και του Ελεγκτικού Συνεδρίου σύμφωνα με τις συνήθεις διαδικασίες που θεσπίζει η Επιτροπή δυνάμει των ισχυόντων κανόνων, και ιδίως αυτών του Δημοσιονομικού Κανονισμού που διέπει το γενικό προϋπολογισμό των Ευρωπαϊκών Κοινοτήτων. Επιπλέον, η Επιτροπή μπορεί να διεξάγει επιτόπιους ελέγχους και επιθεωρήσεις σύμφωνα με τον κανονισμό αριθ. 2185/96. Τα μέτρα που λαμβάνει η Επιτροπή σύμφωνα με τη διαδικασία που θεσπίζεται στο άρθρο 5 προβλέπουν κατάλληλη προστασία των οικονομικών συμφερόντων της Ευρωπαϊκής Κοινότητας σύμφωνα με τον κανονισμό 2988/95.

9. Στοιχεια τησ αναλυσησ κοστουσ/αποτελεσματικοτητασ

9.1 Ειδικοί και ποσοτικοί στόχοι, πληθυσμός στον οποίο απευθύνεται η ενέργεια

Οι κυριότεροι στόχοι για τη δράση της Κοινότητας κατά των ναρκών είναι :

α. η στήριξη της χάραξης, εποπτείας και αποτελεσματικής εφαρμογής συνεπούς και συνεκτικής στρατηγικής ανθρωπιστικής εκκαθάρισης των ναρκοπεδίων σε επίπεδο Επιτροπής, ΕΕ και σε διεθνές επίπεδο.

β. η παροχή βοήθειας σε σοβαρά θιγέντα κράτη για την εκτέλεση των υποχρεώσεών τους στο πλαίσιο της "Σύμβασης για την απαγόρευση της χρήσεως, αποθεματοποίησης, παραγωγής και μεταφοράς ναρκών κατά προσωπικού και την εξουδετέρωσή τους".

γ. η δημιουργία και διατήρηση εθνικής δομής και τοπικών δυνατοτήτων στις θιγείσες χώρες για τη διεξαγωγή ενεργειών κατά των ναρκών με τη μεγαλύτερη δυνατή αποτελεσματικότητα.

δ. σε περίπτωση άμεσων και απρόβλεπτων αναγκών, η ανταπόκριση στην επείγουσα κατάσταση ανθρωπιστικής φύσεως, πρόληψη των ατυχημάτων, καθώς και αποκατάσταση των θυμάτων των ναρκών.

ε. η στήριξη της διεξαγωγής δοκιμών στην ίδια τη χώρα και της θέσεως σε λειτουργία κατάλληλου εξοπλισμού και τεχνικών για τη δράση κατά των ναρκών.

Αυτοί οι στόχοι θα επιδιωχθούν μέσω προγραμμάτων κοινού ενδιαφέροντος στις χώρες που έχουν κατ'εξοχήν θιγεί από τις νάρκες σε διάφορες γεωγραφικές περιοχές, και δύνανται να περιλαμβάνουν τα εξής :

- Έργα κοινού ενδιαφέροντος (π.χ. κατάρτιση του εγγράφου στρατηγικής για τη δράση κατά των ναρκών, στήριξη στον ΟΗΕ, στο GICHD, στη Διεθνή Επιτροπή Ερυθρού Σταυρού (ICRC), στην Κεντρική Μονάδα Πολιτικής για τη Δράση κατά των Ναρκών, διεξαγωγή δοκιμών στη χώρα και θέση σε λειτουργία εξοπλισμού και τεχνικών για τη δράση κατά των ναρκών, ενίσχυση από εμπειρογνώμονες).

- Αφρική (π.χ. Αγκόλα, Μοζαμβίκη, Σομαλία, Ζιμπάμπουε, Κοινότητα για την Ανάπτυξη στη Μεσημβρινή Αφρική (SADC).

- Ασία (π.χ. Αφγανιστάν, Καμπότζη, Λάος).

- Νέα Ανεξάρτητα Κράτη (π.χ. Τατζικιστάν)

- Μέση Ανατολή (π.χ. βόρειο Ιράκ).

- Ευρώπη (π.χ. Βοσνία-Ερζεγοβίνη, Κροατία, Κοσσυφοπέδιο).

- Λατινική Αμερική (π.χ. Νικαράγουα, Ελ Σαλβαδόρ).

9.2 Αιτιολόγηση της ενέργειας

Οι ενέργειες που χρηματοδοτούνται στο πλαίσιο του παρόντος κανονισμού περιλαμβάνουν όλες τις δραστηριότητες που σχετίζονται με τη δράση κατά των ναρκών, συμπεριλαμβανομένης της ευαισθητοποίησης στο πρόβλημα των ναρκών, της επιθεώρησης και σήμανσης των υπόπτων περιοχών, της ανίχνευσης και του προσδιορισμού των ναρκών ξηράς, της κατάρτισης ειδικευμένου προσωπικού, της αποναρκοθέτησης (ήτοι απομάκρυνσης των ναρκών σύμφωνα με τα ανθρωπιστικά πρότυπα) και εξουδετέρωσης των ναρκών ξηράς, καθώς και της ενίσχυσης και αποκατάστασης των θυμάτων, της διαχείρισης των πληροφοριών (συμπεριλαμβανομένων των συστημάτων γεωγραφικής πληροφόρησης), και άλλων δραστηριοτήτων, που συμβάλλουν στη μείωση του ανθρώπινου, οικονομικού και περιβαλλοντικού αντίκτυπου των ναρκών ξηράς κατά προσωπικού, και άλλων επικίνδυνων πολεμικών υπολειμμάτων.

Προβλέπεται ότι τα προγράμματα αυτά θα είναι πολυετή. Η διάρκεια των προγραμμάτων θα εξαρτάται από τα χαρακτηριστικά τους και κανονικά δεν θα υπερβαίνει τα τρία έτη.

9.3 Παρακολούθηση και αξιολόγηση της ενέργειας

Η Επιτροπή αξιολογεί τακτικά τις ενέργειες κατά των ναρκών που χρηματοδοτεί η Κοινότητα για να διαπιστώσει κατά πόσον επιτεύχθηκαν οι στόχοι των ενεργειών και να παράσχει κατευθυντήριες γραμμές για τη βελτίωση της αποτελεσματικότητας των μελλοντικών ενεργειών. Η Επιτροπή ενημερώνει το Ευρωπαϊκό Κοινοβούλιο και το Συμβούλιο σχετικά με την πρόοδο στον τομέα των ενεργειών κατά των ναρκών. Υποβάλλει έκθεση προς το Ευρωπαϊκό Κοινοβούλιο και το Συμβούλιο, το αργότερο ως τις 30 Απριλίου κάθε έτους, με την οποία συνοψίζει τη δράση της Κοινότητας για την καταπολέμηση των ναρκών.

10. Διοικητικεσ δαπανεσ (Κεφαλαιο III, Μεροσ A του προϋπολογισμου)

Η ουσιαστική κινητοποίηση των απαραίτητων διοικητικών πόρων θα εξαρτηθεί από την ετήσια απόφαση της Επιτροπής σχετικά με την κατανομή των πόρων, αφού ληφθούν υπόψη ο αριθμός των υπαλλήλων και τα πρόσθετα ποσά που επιτρέπει να χορηγηθούν η αρμόδια για τον προϋπολογισμό αρχή.

10.1 Επιπτώσεις στις θέσεις απασχόλησης

>ΘΕΣΗ ΠIΝΑΚΑ>

Σκοπός του παρόντος κανονισμού είναι η συνένωση ήδη εφαρμοζόμενων ενεργειών για τη δημιουργία συνεκτικής πολιτικής της ΕΕ για τη δράση κατά των ναρκών. Συνεπώς βραχυπρόθεσμα χρειάζεται να δημιουργηθούν τρεις μόνον επιπλέον θέσεις απασχόλησης (δύο μόνιμες και μία END). Οι μόνιμες θέσειςμπορεί να δημιουργηθούν με απόσπαση.

10.2 Γενικές χρηματοδοτικές επιπτώσεις του πρόσθετου ανθρώπινου δυναμικού

ευρώ

>ΘΕΣΗ ΠIΝΑΚΑ>

Η πραγματική διαθεσιμότητα πρόσθετου ανθρώπινου δυναμικού και διοικητικού προσωπικού θα εξαρτηθεί από τις αποφάσεις της Επιτροπής στο πλαίσιο της ετήσιας κατανομής πόρων, αφού ληφθούν ιδίως υπόψη οι δυνατότητες μετάταξης και οι πρόσθετοι πόροι που θα εγκρίνει η αρχή που είναι αρμόδια για τον προϋπολογισμό.

10.3 Αύξηση των λοιπών διοικητικών δαπανών συνεπεία της ενέργειας

Ο ακόλουθος πίνακας είναι ενδεικτικός και βασίζεται στην εμπειρία του 1998.

ευρώ

>ΘΕΣΗ ΠIΝΑΚΑ>

Οι δαπάνες που αναφέρονται στον παραπάνω πίνακα στο πλαίσιο του κονδυλίου Α-7 (αποστολές) θα καλυφθούν από πιστώσεις στο πλαίσιο του συνολικού προϋπολογισμού της ΓΔ Relex.